Document ID: 32009L0087

SMERNICA KOMISIE 2009/87/ES
z 29. júla 2009,
ktorou sa mení a dopĺňa smernica Európskeho parlamentu a Rady 98/8/ES s cieľom zaradiť indoxakarb ako aktívnu látku do prílohy I k tejto smernici
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 11 ods. 4,
keďže:
(1)
Spojenému kráľovstvu (UK) bola 12. decembra 2005 doručená žiadosť spoločnosti DuPont de Nemours S.A. podľa článku 11 ods. 1 smernice 98/8/ES o zaradenie aktívnej látky indoxakarb do prílohy I alebo IA k tejto smernici na použitie vo výrobkoch typu 18, insekticídoch, akaricídoch a prostriedkoch na ochranu proti ostatným článkonožcom, ako je definované v prílohe V k smernici 98/8/ES. Indoxakarb nebol na trhu v čase uvedenom v článku 34 ods. 1 smernice 98/8/ES ako aktívna látka žiadneho biocídneho výrobku.
(2)
Po vyhodnotení predložilo UK 5. marca 2007 Komisii správu príslušného orgánu spolu s odporúčaním.
(3)
Správu príslušného orgánu preskúmali členské štáty a Komisia v rámci Stáleho výboru pre biocídne výrobky 28. mája 2008 a zistenia z preskúmania boli zapracované do hodnotiacej správy.
(4)
Zo skúmaní vyplýva, že v prípade biocídnych výrobkov, ktoré obsahujú indoxakarb a používajú sa ako insekticídy, akaricídy alebo na ochranu proti iným článkonožcom sa dá očakávať, že budú vyhovovať požiadavkám ustanoveným v článku 5 smernice 98/8/ES. Z týchto dôvodov je preto vhodné zahrnúť indoxakarb do prílohy I.
(5)
Na úrovni Spoločenstva sa neposúdili všetky potenciálne použitia. Je preto vhodné, aby členské štáty posúdili tie riziká, ktoré tieto výrobky predstavujú pre jednotlivé zložky životného prostredia a populácie a ktoré sa v hodnotení rizík na úrovni Spoločenstva neposúdili reprezentatívnym spôsobom, a aby pri udeľovaní povolení na výrobky zabezpečili prijímanie primeraných opatrení alebo zavádzanie špecifických podmienok s cieľom zmierniť zistené riziká na prijateľnú úroveň.
(6)
Vzhľadom na výsledky hodnotiacej správy je taktiež vhodné v procese povoľovania používania výrobkov obsahujúcich indoxakarb požadovať uplatňovanie osobitných opatrení na zmiernenie rizika pri ich využívaní v insekticídoch, akaricídoch alebo prípravkoch na ochranu proti ostatným článkonožcom.
(7)
Takéto opatrenia by sa mali zamerať na obmedzenie rizík pre necieľové druhy a vodné prostredie. Z týchto dôvodov je potrebné stanoviť určité podmienky, aby sa zabezpečilo, že výrobky sa nebudú umiestňovať na miesta prístupné deťom a spoločenským zvieratám a nedostanú sa do kontaktu s vodou.
(8)
Kým sa aktívna látka zaradí do prílohy I, malo by sa ponechať primerané obdobie, aby sa členským štátom umožnilo uviesť do účinnosti zákony, iné právne predpisy a správne opatrenia nevyhnutné na splnenie podmienok tejto smernice.
(9)
Smernica 98/8/ES by sa preto mala zodpovedajúcim spôsobom zmeniť a doplniť.
(10)
So Stálym výborom pre biocídne výrobky sa konzultovalo 30. mája 2008 a tento výbor doručil kladné stanovisko k návrhu smernice Komisie, ktorou sa mení a dopĺňa príloha I k smernici 98/8/ES, pokiaľ ide o zaradenie indoxakarbu ako aktívnej látky. Komisia 11. júna 2008 predložila uvedený návrh na preskúmanie Európskemu parlamentu a Rade. Európsky parlament v stanovenej časovej lehote nevzniesol námietky proti navrhnutým opatreniam. Rada sa vyslovila proti prijatiu návrhu Komisiou a uviedla, že navrhované opatrenia presahujú výkonné právomoci ustanovené v smernici 98/8/ES. V dôsledku toho Komisia neprijala navrhované opatrenia a predložila zmenený a doplnený návrh príslušnej smernice Stálemu výboru pre biocídne výrobky. So stálym výborom sa o uvedenom návrhu konzultovalo 20. februára 2009.
(11)
Opatrenia ustanovené v tejto smernici sú v súlade so stanoviskom Stáleho výboru pre biocídne výrobky,
PRIJALA TÚTO SMERNICU:
Článok 1
Príloha I k smernici 98/8/ES sa mení a dopĺňa v súlade s prílohou k tejto smernici.
Článok 2
1. Členské štáty prijmú a uverejnia potrebné zákony, iné právne predpisy a správne opatrenia na zosúladenie s touto smernicou najneskôr do 6 mesiacov po nadobudnutí jej účinnosti.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenia hlavných ustanovení zákonov, iných právnych predpisov a správnych opatrení, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 29. júla 2009

Labels: 0
3
6